Este mai mult decât evident pentru orice elev că băncile din sălile de curs, la ora actuală, reprezintă o adevărată corvoadă pentru sănătatea fizică a unei generații care, la 14, 15 ani, spre exemplu, a trecut de înălțimea de 1,70. Elevii stau chirciți 6, 7 ore în bănci care parcă „îi strâng” iar după cursuri acuză dureri de spate din cauza mobilierului prea mic și prea incomod, rămas „moștenire” de la generațiile anterioare.
Ministerul Educației pare că înțelege situația și vine cu o propunere în acest sens.
Băncile din clase trebuie să fie reglabile, atât pe înălțimea pupitrului cât și a scaunului și vor fi doar 4 mărimi ale băncilor, nu 8 cât prevăd în prezent normele de igienă din școli, potrivit proiectului care modifică normele, pus în dezbatere publică de Ministerul Sănătății.
„Fiecare sală de clasă sau de curs se dotează cu bănci cu mărime reglabilă atât a înălţimii pupitrului, cât şi a înălţimii scaunului sau cu trei mărimi de bănci din cele 4 mărimi existente, potrivit Anexei nr 9 Dimensiunile băncilor (cm) pentru școlari, la prezentele norme.
Aşezarea băncilor şcolare se face în sistem amfiteatru pentru a plasa elevii/studenții în funcţie de nivelul lor de dezvoltare fizică şi a evita apariţia deformărilor de coloană vertebrală. În cazul mobilierului școlar tip masă și scaun individuale, acesta poate fi așezat în diferite structuri: cerc, semicerc, grupuri, astfel încât toți copiii să aibă vizibilitate la tablă.”, se arată în proiect.
Citește și: „Am luat-o razna?” Revolta unei mămici din Ploiești al cărei copil cară, zilnic, un ghiozdan ce ajunge să cântărească 10 kilograme
Norme nu pot fi fi puse în aplicare, cel puțin nu în școlile care au pornit licitații sau au primit finanțare deja prin PNRR și care deja sunt în proces de a schimba mobilierul.
Aceste dimensiuni nu erau prevăzute până în prezent în normele de igienă din unităţile de învățământ pentru ocrotirea, educarea, instruirea, odihnă şi recreerea copiilor şi tinerilor.
Vom reveni, în funcție de răspunsul ISJPH, cu o situație la nivel de Prahova legată de aceste modificări.